UNZALU HERMOSA (PSE-EE, 2014-02-06):
Vaquero andrea, gauzak zehazte aldera, nik esan dut Patxi Lópezen Gobernuak arautu zuela ikasgeletako biktimen presentzia. Horrek esan nahi du, logikoki, lehen, ez zegoela arautua presentzia hori eta ez zela bultzatzen.
Baina, nahi baduzue, esan duzun moduan, ahantz dezagun konfrontazioa eta joan gaitezen gauza zehatzetara; joan gaitezken gaur mahai gainean daukagun proposamenera. Joan gaitezen gauza zehatzetara; hitz egin dezagun gaur erabaki behar dugunari buruz.
Eta mahai gainean ditugu UPyDren eta PPren arteko erdibideko bat, EAJren eta EH Bilduren arteko erdibideko bat, eta gure osoko zuzenketa UPyDk aurkezturiko mozioari. Hiru horietatik, gurea da biktima hezitzaileen programarekin 2012ko ekaineko dekretuan jasotzen diren biktimak kontuan hartuta jarraitzea proposatzen duen bakarra; Alderdi Sozialistak UPyDren mozioari egindako osoko zuzenketa.
Jaurlaritzak aurkezturiko programarekin zuhurtzia osoz jokatu arren, programak aurrera jarrai dezan defendatzen dugun bakarrak gara. Paperaren gainean, mahai gainean, testu zehatzen bidez hala definituko diren bakarrak sozialistok gara.
EAJk, aldiz, zuek, programarekiko atxikimendua printzipioen adierazpen bihurtu duzue, zuen erdibideko zuzenketaren lehenengo puntuan jasotzen dena, baina, adierazpen horren bidez, ez diozue inolaz ere heltzen gaiari; eta, ondoren, azken asteetan behin eta berriz ikusten ari garen moduan, Bake eta Elkarbizitzarako Lantalde batera bidaltzen duzue gaia, agian bakarrik geratuko zareten lantalde horretara, Arzuaga jaunak lehen esan duen moduan, haiek ere nahiko nekatuta baitaude. Alegia, agian bakarrik geratuko zarete lantalde horretan, eta, egia esan, jarrera horrekin, ez zarete lortzen ari gu hartara hurbiltzea.
Uriarte andrea, zure gobernuak, zu kide zaren gobernuak, eta Urkullu jaunak arazo bat daukazue, arazo larri bat, ikusirik zuek bultzatu behar zaituzten taldeak ihes egiten diola berariaz plana babesteari, eta erdibideko bat sinatu duela, hain zuzen ere, zerorrek bultzatutako eta zerorrek aurkeztutako programa batek jarraitzearen aurka ageri direnekin.
Uriarte andrea, esan bezala, arazo larri bat duzue, talde horrek nahiago baitu programa babesten ez dutenekin joan berariaz programa babestu baino, adibidez, guk geuk, arazorik gabe, gure erdibideko zuzenketan egiten dugun moduan.
Izan ere, gaur, beste paragrafo bat idazten ari gara zuek idazten ari zareten orrialdean, Jaurlaritzako jaun-andreok; eta, orrialde horretan, argi dago aitzindaritza eta ekimena falta dela, hainbeste, ezen, behin eta berriz oposizioak eta, zehazki, sozialistek, hartu behar baitute beren gain aitzindaritza eta ekimen hori. Izan ere, zuek, berriz diot, ez duzue gaitasunik aitzindari izateko eta ekimenerako, ez baitzarete gai zuen taldearen, babesten zaituzten taldearen, berariazko babesa jasotzeko ere.
Eta, Oyarzabal jauna, esan nahi nizuke poliziaren gehiegikerien biktimak ez direla ideologia jakin bat duten biktimak, ez dutela ideologia jakin bat. Biktimak dira bortxakeria baten, poliziaren gehiegikerien edo bortxakeria parapolizialaren atzaparkada jaso zutelako. Nire ustez, biktima horiek ere babestu egin beharko lirateke, pertsonak hezten diren lekuetan, etorkizuneko belaunaldiak hezten diren lekuetan, haiei ere entzun diezaieten.
Horregatik, nire ustez, horri buruz hausnartu beharko zenukete. Ez zenukete ikusi behar dena modu linealean, baizik eta hitz egiten ari garen testuinguruan. 2012ko ekainean onarturiko dekretu baten, gauzak argi eta garbi uzten dituen dekretu baten testuinguruaz ari gara.
Dena den, zuen erdibideko zuzenketaren lehenengo bi puntuen aldeko botoa emango dugu, onartzen baduzue  botoa puntuka ematea. EH Bilduren eta EAJren arteko erdibideko zuzenketako lehenengo bi puntuen aldeko botoa emango dugu, eta hirugarrenaren aurkakoa. Eta, noski, osoko zuzenketaren aldeko botoa emango dugu.
Eskerrik asko.